Inger Støjberg, fyrrverandi varaformaður Venstre-flokksins í Danmörku, ætlar að segja skilið við flokkinn. Fyrr í vikunni samþykkti danska þingið að Støjberg þyrfti að svara til saka fyrir Landsdómi fyrir brot í starfi sem ráðherra málefna útlendinga og innflytjenda.
Inger Støjberg, fyrrverandi ráðherra málefna útlendinga og innflytjenda í Danmörku, ætlar að segja skilið við flokk sinn Venstre. Hún kveðst ekki lengur eiga samleið með flokknum undir forystu Jakobs Ellemann-Jensen.
Støjberg sagði frá þessu í viðtali við Skive Folkeblad, en grunnt hefur verið á því góða milli hennar og formannsins. Hún kvað flokkinn hafa undir forystu Elleman-Jensen borið af leið frá þeim gildum sem hún hefði haft í heiðri og flokkurinn fram að því staðið fyrir. Hún ætlaði að sitja áfram á þingi utan flokka. Í lok desember sagði Støjberg af sér sem varaformaður Venstre, en þá hafði hún einungis gegnt embættinu í fimmtán mánuði. Áður hafði Elleman-Jensen farið fram á afsögn hennar og lýst sig fylgjandi því að Landsdómur fjallaði um meint brot hennar í embætti ráðherra. Fyrr í vikunni ákærði danska þingið Støjberg fyrir brot í starfi og þarf hún að svara til saka fyrir Landsdómi í Danmörku. Málið snýst um fyrirskipun hennar árið 2016 um að aðskilja gifta hælisleitendur yngri en átján ára, en þingnefnd komst að þeirri niðurstöðu að það hefði brotið í bága við lög. Hún vísar á bug ásökunum um lögbrot og segir markmiðið hafa verið að vernda ungar stúlkur sem þvingaðar hefðu verið í hjónaband.
Inger Støjberg, fyrrverandi varaformaður Venstre í Danmörku, ætlar að ganga úr flokknum. Fyrr í vikunni samþykkti danska þingið að Støjberg þyrfti að svara til saka fyrir Landsdómi fyrir brot í starfi sem ráðherra málefna útlendinga og innflytjenda.